Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om terminaludstyr, satellitjordstationsudstyr samt gensidig anerkendelse af udstyrets overensstemmelse« (96/C 204/02)

Rådet for Den Europæiske Union besluttede den 14. marts 1996 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Michael Mobbs til ordfører. Sektionen vedtog sin udtalelse den 3. april 1996.

Det Økonomiske og Sociale Udvalg vedtog på sin 335. plenarforsamling af 24.-25. april 1996, mødet den 24. april 1996, med 100 stemmer for, 1 stemme imod og 4 hverken for eller imod, følgende udtalelse.

1. Indledning

I 1987 besluttede Kommissionen, at alle retsakter skal konsolideres senest efter den tiende ændring af dem, men understregede, at der er tale om en minimumsregel, og at det kun var nødvendigt at kodificere teksterne med kortere mellemrum.

I december 1994 aftalte Rådet, Parlamentet og Kommissionen, at en fremskyndet arbejdsmetode kunne anvendes for de kodificerede retsakter, eftersom der ved officiel kodifikation ikke kan foretages nogen substansændringer af de pågældende retsakter.

Ovenstående arbejdsmetode finder anvendelse på Kommissionens forslag, som samler følgende to direktiver i en enkelt tekst:

Rådets direktiv 91/263/EØF af 29. april om teleterminaludstyr samt gensidig anerkendelse af udstyrets overensstemmelse, og

Rådets direktiv 93/97/EØF af 29. oktober 1993 om supplering af direktiv 91/263/EØF for så vidt angår satellitjordstationsudstyr.

2. Generelle bemærkninger

ØSU støtter ethvert forslag, som har til formål at skabe større klarhed og gennemskuelighed i EU's retsakter.

Kommissionen påpeger, at der kun er foretaget de ændringer, der kræves som følge af selve kodifikationen. Ved nærmere gennemlæsning viser det sig imidlertid, at nogle ord er ændret, hvilket på grund af oversættelsesproblemer, trykfejl og/eller behovet for præcisering har vidtrækkende betydningsmæssige konsekvenser. Dette har været drøftet med Kommissionen, som stort set er enig. ØSU opfordrer derfor Kommissionen til at verificere teksten.

3. Særlige bemærkninger

3.1. Artikel 7

3.1.1. En række medlemsstater har allerede gennemført direktiv 91/263/EØF, idet de har taget direktivets artikel 6 for pålydende. Disse medlemsstater tillader således ikke, at den i direktivets artikel 11 omtalte CE-mærkning anvendes på andet end de terminaler, som er typegodkendt ud fra fælles tekniske forskrifter. Dette udgør ikke en alternativ metode til opfyldelse af de i artikel 4, litra c) til g) opstillede væsentlige krav.

3.1.2. Ifølge Kommissionens senere konkretisering af artikel 6, kan den i artikel 11 nævnte mærkning imidlertid anvendes på terminaler, som opfylder de harmoniserede standarder, inden disse omsættes til fælles tekniske forskrifter (også hvis de aldrig omsættes).

3.1.3. Dette har ført til skævheder medlemsstaterne imellem, idet de lande, hvor direktivet på et tidligt tidspunkt blev gennemført i national lovgivning med Kommissionens efterfølgende godkendelse, er ringere stillet end de, som gennemførte direktivet efter Kommissionens konkretiserende fortolkning. Nogle medlemsstater kan i henhold til direktivet give »europæiske« godkendelser før andre (som ikke har samme muligheder på grund af deres nationale lovgivning).

3.1.3.1. Kommissionen har sagt, at den vil afgive en erklæring, som vil blive offentliggjort i De Europæiske Fællesskabers Tidende.

3.1.4. Eftersom en sådan erklæring ikke er juridisk bindende, opfordrer ØSU til, at Kommissionen snarest muligt træffer passende foranstaltninger, som har retsvirkning, således at de berørte medlemsstater kan ændre deres nationale lovgivning.

3.2. Artikel 31

3.2.1. ØSU anbefaler, at direktivet om elektromagnetisk kompatibilitet (89/336/EØF) genoptrykkes snarest muligt for at undgå forvirring i forbindelse med ophævelsen af artikel 10, stk. 4 (jf. direktiv 91/263/EØF, artikel 9.4).

Bruxelles, den 24. april 1996.

Carlos FERRER

Formand for Det Økonomiske og Sociale Udvalg